Άντα Λάβλεϊς

Η **Ωγκάστα Έιντα Κινγκ** και **Αυγούστα Άντα Κινγκ, κόμισσα του Λάβλεϊς** (αγγλ.: *Augusta Ada King, Countess of Lovelace*, πατρικό επώνυμο Μπάιρον, 10 Δεκεμβρίου 1815 – 27 Νοεμβρίου 1852), επίσης γνωστή ως **Άντα Λάβλεϊς** και **Λαίδη Λάβλεϊς**, ήταν Βρετανή μαθηματικός και συγγραφέας, συνεργάτιδα του Τσαρλς Μπάμπατζ για τον σχεδιασμό της «Αναλυτικής Μηχανής». Οι εκτενείς και λεπτομερείς σημειώσεις της, για τον τρόπο προγραμματισμού της μηχανής, θεωρούνται ο πρώτος ολοκληρωμένος αλγόριθμος υπολογιστή.

Βάσει αυτής της εργασίας η Λάβλεϊς σήμερα θεωρείται πρωτοπόρος της επιστήμης υπολογιστών και αποκαλείται η πρώτη προγραμματίστρια υπολογιστών. Προς τιμήν της έχουν γίνει πολλές αναφορές, για παράδειγμα μια σύγχρονη γλώσσα προγραμματισμού ονομάστηκε Ada, η Βρετανική Εταιρία Πληροφορικής (BCS) καθιέρωσε το «Μετάλλιο Λάβλεϊς» (*Lovelace Medal*) και το Cardano (Καρντάνο) ονόμασε ADA το ψηφιακό του νόμισμα. Από το 2009 καθιερώθηκε ως «Ημέρα Άντα Λάβλεϊς» (*Ada Lovelace Day*) η δεύτερη Τρίτη του Οκτωβρίου κάθε χρόνο, με σκοπό να αναδείξει τη συμβολή των γυναικών στην Επιστήμη, Τεχνολογία, Μηχανική και Μαθηματικά.

Η Αυγούστα Άντα ήταν νόμιμη κόρη του Βρετανού ποιητή Λόρδου Βύρωνα και της βαρόνης Άννας Ισαβέλλας Μίλμπανκ. Οι γονείς της χώρισαν περίπου έναν μήνα μετά τη γέννησή της. Ο πατέρας της έφυγε οριστικά από την Βρετανία και πέθανε όταν η Άντα ήταν οκτώ ετών. 

Στο κοινωνικό περιβάλλον που ζούσε συνδιαλεγόταν με πολλούς από τους σημαντικούς επιστήμονες και συγγραφείς της εποχής, όπως τους Άντριου Κρος (*Andrew Crosse*), Τσαρλς Μπάμπατζ, Ντέιβιντ Μπριούστερ (*David Brewster*), Τσαρλς Γουιτστόουν (*Charles Wheatstone*), Μάικλ Φάραντεϊ και Κάρολο Ντίκενς. 

Το 1835 παντρεύτηκε τον λόρδο Ουίλιαμ Κινγκ. Δημιουργήθηκε το 1838 η προσαγόρευση Βίσκουντ Όκχαμ (*Viscount Ockham*) και Κόμης του Λάβλεϊς. Το «Λάβλεϊς» επιλέχθηκε για να δηλώσει πως η Άντα, μέσω της οικογενειακής καταγωγής της, ήταν απόγονος των εξαλειμμένων Βαρόνων Λάβλεϊς. Το ζευγάρι απέκτησε τρία παιδιά, τον Μπάιρον Κινγκ-Νόελ, 12ο βαρόνο Γουέντγουορθ (1836-1862), την Άννα Μπλαντ, 15η βαρόνη Γουέντγουορθ (1837-1917) και τον Ραλφ Κινγκ-Μίλμπανκ, 2ο κόμη του Λάβλεϊς (1839-1906). Η Αυγούστα Άντα πέθανε σε ηλικία 36 ετών, το 1852.

## Βιογραφία

Η Έιντα γεννήθηκε στο Λονδίνο στις 10 Δεκεμβρίου 1815, ως το μοναδικό νόμιμο τέκνο του Τζορτζ Γκόρντον, Λόρδου Μπάιρον, και της συζύγου του, Άννα Ιζαμπέλλα Μίλμπανκ, επίσης γνωστή ως Ανναμπέλλα Μίλμπανκ. Το ζευγάρι χώρισε τον Ιανουάριο του 1816 επειδή η Ανναμπέλλα δεν άντεχε πλέον τις απότομες αλλαγές διάθεσης του συζύγου της. Αμέσως μετά την έκδοση του διαζυγίου (Απρίλιος 1816), ο Μπάιρον έφυγε οριστικά από την Αγγλία, όπου ποτέ δεν επέστρεψε, αφού πέθανε στην Ελλάδα (Μεσολόγγι) τον Απρίλιο του 1824, όταν η Έιντα ήταν οκτώ ετών.

Την κηδεμονία της ανέλαβε η μητέρα της, η οποία φρόντισε για την μόρφωσή της στα μαθηματικά και τη μουσική. Παρόλο που τέτοια εκπαίδευση ήταν ασυνήθιστη για τις γυναίκες της εποχής, η μητέρα της Έιντα θεώρησε πως θα την κρατούσε μακριά από φιλολογικές και ποιητικές ενασχολήσεις, πιστεύοντας πως αυτές ήταν η αιτία για την δύσκολη προσωπικότητα του πρώην συζύγου και πατέρα της Έιντα. Σε ηλικία 17 ετών, η Έιντα γνωρίζει τη Μαίρυ Σόμμερβιλ, μια πολύ σημαντική γυναίκα με επιστημονικές ανησυχίες και επιτεύγματα, η οποία αναλαμβάνει τη μόρφωση της Έιντα κυρίως στα μαθηματικά. Σε ένα δείπνο στο σπίτι της Σόμμερβιλ το 1834 η Έιντα ακούει για πρώτη φορά τις ιδέες του Τσαρλς Μπάμπατζ για την Αναλυτική Μηχανή. 

Το 1835 η Έιντα παντρεύεται τον Ουίλλιαμ Κινγκ-Νόελ με τον οποίο αποκτά τρία παιδιά: τον Μπάιρον (1836), την Ανναμπέλλα (1837) και τον Ραλφ Γκόρντον (1839).

Ο Μπάμπατζ το 1841 δίνει μια διάλεξη στο Τορίνο (Ιταλία) και ο Ιταλός μαθηματικός Λουϊτζι Μενάμπρεα, κρατώντας σημειώσεις από τη διάλεξη, δημοσιεύει σχετικό άρθρο στα γαλλικά. Η Έιντα το μεταφράζει και το στέλνει στον Μπάμπατζ, με τον οποίο είχε συχνή αλληλογραφία. Αυτός την ενθαρρύνει να γράψει παράλληλα με τη μετάφραση του άρθρου και τα δικά της σχόλια, πράγμα που η Έιντα κάνει, τριπλασιάζοντας την έκταση του άρθρου. Εκτός από τις προβλέψεις της ότι μια παρόμοια μηχανή στο εγγύς μέλλον θα μπορεί όχι μόνο να επιλύει μαθηματικά προβλήματα, αλλά και να συνθέτει πολύπλοκη μουσική και να παράγει γραφικά, στο άρθρο περιλαμβάνει ένα «σχέδιο» σχετικά με το πώς η Αναλυτική Μηχανή θα μπορούσε να υπολογίζει αριθμούς Μπερνούλλι. Αυτό ακριβώς το «σχέδιο» θεωρείται από τους ιστορικούς το πρώτο πρόγραμμα υπολογιστή. Το άρθρο δημοσιεύτηκε το 1843.

Η Έιντα, εκτός από τον Μπάμπατζ, διατηρούσε επίσης επαφές με τον Ουίντστοουν, τον Φάραντεϋ, τον Ντίκενς και τον Μπρούστερ. Παρά την ενασχόλησή της με τις επιστήμες, τη μουσική και την ανατροφή των παιδιών της, η φυσική της υγεία ήταν εξασθενημένη.

Η Λάβλεϊς πέθανε σε ηλικία 36 ετών στις 27 Νοεμβρίου 1852 από καρκίνο, τον οποίο οι σύγχρονες μαρτυρίες απεκάλεσαν καρκίνο της μήτρας. Η ασθένεια διήρκεσε αρκετούς μήνες, κατά τους οποίους η λαίδη Νόελ Μπάιρον μετακόμισε στο σπίτι της κόρης της και την κράτησε μακριά από άλλους ανθρώπους. Τάφηκε, κατόπιν επιθυμίας της, δίπλα στον πατέρα της, στην εκκλησία της Αγίας Μαρίας Μαγδαληνής στο Χάκναλ (*Hucknall*) στην κομητεία του Νότιγχαμσάιρ (*Nottinghamshire*).

## Φωτοθήκη


Αρχείο:Annabella Byron (1792-1860).jpg|*Πορτρέτο της Ανναμπέλλα Μπάιρον (γεν. Άννα Ισαβέλλα Μίλμπανκ)*, 1812, Τσαρλς Χάιτερ (*Charles Hayter*).
Αρχείο:Miniature of Ada Byron.jpg|Η Άντα Μπάιρον τεσσάρων ετών, το 1819 ή 1820.
Αρχείο:Ada Lovelace child portrait Somerville College.jpg|*Πορτρέτο της Άντα Μπάιρον, μετέπειτα γνωστή ως Άντα Λάβλεϊς*, περ. 1822, Αλφρέντ ντ’Ορσέ (*Alfred d'Orsay*).
Αρχείο:Ada Byron aged seventeen (1832).jpg|Η Άντα Μπάιρον δεκαεπτά ετών (1832).
Αρχείο:Ada Lovelace.jpg|*Άντα Κινγκ (1815-1852), Κόμισσα του Λάβλεϊς, Μαθηματικός, Κόρη του Λόρδου Βύρωνα*, 1836, Μάργκαρετ Σάρα Κάρπεντερ.
Αρχείο:Ada Lovelace 1838.jpg|*Πορτρέτο της Άντα Λάβλεϊς*, 1838, Ουίλιαμ Χένρι Μότε (*William Henry Mote*).
Αρχείο:Ada Lovelace portrait.jpg|*Πορτρέτο της Άντα Κινγκ, Κόμισσας του Λάβλεϊς (Άντα Λάβλεϊς)*, περ. 1840, Άλφρεντ Έντουαρντ Σαλόν (*Alfred Edward Chalon*).
Αρχείο:The Anti-Slavery Society Convention, 1840 by Benjamin Robert Haydon.jpg|Η λαίδη Μπάιρον, μητέρα της Λάβλεϊς, βρίσκεται στο άκρο δεξιά μέρος αυτού του πίνακα που απεικονίζει την Παγκόσμια Συνέλευση κατά της Δουλείας το 1840 στο Λονδίνο. Έργο του Μπέντζαμιν Ρόμπερτ Χέιντον (*Benjamin Robert Haydon*).
Αρχείο:Ada Lovelace sonnet The Rainbow Somerville College.JPG|Ιδιόχειρο σονέτο της Λάβλεϊς με τίτλο *Το Ουράνιο Τόξο*.
Αρχείο:Diagram for the computation of Bernoulli numbers.jpg|Το διάγραμμα αλγορίθμου υπολογιστή, η ανάπτυξη του οποίου αποδίδεται στην Άντα Λάβλεϊς, για τον υπολογισμό των αριθμών Μπερνούλι («Note G» (Σημείωση G)).
Αρχείο:William King Noel (H Hering NPG x197973).jpg|Ο Ουίλιαμ Κινγκ, σύζυγος της Λάβλεϊς, περίπου το 1860.
Αρχείο:Blunt, Lady Anne, par Maull and Fox, BNF Gallica.jpg|Η λαίδη Άννα Μπλαντ, κόρη της Λάβλεϊς, το 1883.
Αρχείο:StMaryHucknall.JPG|H εκκλησία της Αγίας Μαρίας Μαγδαληνής στο Χάκναλ (*Hucknall*) στην κομητεία του Νότιγχαμσάιρ (*Nottinghamshire*).
Αρχείο:Closeup of the Ada Lovelace memorial - geograph.org.uk - 6290702.jpg|Το μνημείο της Άντα Αυγούστα Λάβλεϊς στην εκκλησία της Αγίας Μαρίας Μαγδαληνής στο Χάκναλ.
Αρχείο:Ada Lovelace statue 2024-10-03.jpg|Άγαλμα της Λάβλεϊς στο Μίλμπανκ, Πόλη του Ουέστμινστερ, Λονδίνο.


## Παραπομπές


## Πηγές
* Dr. Betty Toole, "Ada Byron, Lady Lovelace" 

## Εξωτερικοί σύνδεσμοι
* 

Κατηγορία:Βρετανοί προγραμματιστές
Κατηγορία:Άγγλοι συγγραφείς
Κατηγορία:Άγγλοι επιστήμονες υπολογιστών
Κατηγορία:Σχεδιαστές γλωσσών προγραμματισμού
Κατηγορία:Βρετανίδες κόμισσες